Meddelelse om indledning af en udløbsundersøgelse og en interimsundersøgelse af antidumpingforanstaltningerne vedrørende importen af visse sømløse rør af jern og ulegeret stål med oprindelse i Polen, Rusland, Tjekkiet, Rumænien og Slovakiet

(2002/C 288/02)

Efter offentliggørelsen af en meddelelse om det forestående udløb af gyldigheden(1) af de gældende antidumpingforanstaltninger vedrørende importen af visse sømløse rør af jern og ulegeret stål med oprindelse i Polen, Rusland, Tjekkiet, Rumænien og Slovakiet ("de pågældende lande") har Kommissionen modtaget en anmodning om fornyet undersøgelse i henhold til artikel 11, stk. 2 og 3, i Rådets forordning (EF) nr. 384/96(2), senest ændret ved Rådets forordning (EF) nr. 1972/2002(3) ("grundforordningen").

1. Anmodning om fornyet undersøgelse

Anmodningen blev indgivet den 23. august 2002 af Defence Committee of Seamless Steel Tube Industry of the European Union ("ansøgeren") på vegne af producenter, der tegner sig for en betydelig del, i dette tilfælde mere end 75 %, af den samlede produktion i Fællesskabet af visse sømløse rør af jern og ulegeret stål.

2. Vare

Undersøgelsen drejer sig om følgende varer:

a) sømløse rør af jern og ulegeret stål af den slags, der anvendes til olie- og gasledninger, med en udvendig diameter på 406,4 mm og derunder

b) sømløse rør med cirkulært tværsnit, af jern og ulegeret stål, koldtrukkede eller koldvalse, bortset fra præcisionsrør

c) andre rør med cirkulært tværsnit, af jern og ulegeret stål, bortset fra gevindrør (med gevind eller til gevindindskæring), med en udvendig diameter på 406,4 mm og derunder,

("den pågældende vare"), med oprindelse i Polen, Rusland, Tjekkiet, Rumænien og Slovakiet, som i øjeblikket tariferes under KN-kode ex 7304 10 10, ex 7304 10 30, 7304 31 99, 7304 39 91 og 7304 39 93. Disse KN-koder angives kun til orientering.

3. Gældende foranstaltninger

De i øjeblikket gældende foranstaltninger består af en endelig antidumpingtold, der er indført ved Rådets forordning (EF) nr. 2320/97(4), senest ændret ved forordning (EF) nr. 190/2000(5), samt tilsagn godtaget ved Kommissionens afgørelse 97/790/EF(6) og 2000/70/EF(7).

4. Begrundelse for den fornyede undersøgelse

4.1. Begrundelse for udløbsundersøgelsen

Anmodningen begrundes med, at resultatet af udløbet af foranstaltningerne sandsynligvis vil være fortsat eller fornyet dumping og skade for den pågældende EF-erhvervsgren.

Påstanden om fortsat dumping er for Tjekkiets vedkommende baseret på en sammenligning af den normale værdi fastsat på grundlag af hjemmemarkedspriserne med eksportpriserne på den pågældende vare ved salg til Fællesskabet.

For så vidt angår Polen, Rumænien og Slovakiet er påstanden om fortsat dumping baseret på en sammenligning af en beregnet normal værdi med eksportpriserne på den pågældende vare ved salg til Fællesskabet.

I overensstemmelse med artikel 2, stk. 7, i grundforordningen har ansøgeren baseret sin påstand om dumping fra Rusland på en sammenligning mellem prisen i et tredjeland med markedsøkonomi (jf. punkt 5.1.d) i denne meddelelse) med eksportpriserne på den pågældende vare ved salg til Fællesskabet.

På disse grundlag er de beregnede dumpingmargener betydelige for alle de pågældende eksportlandes vedkommende.

Klageren har fremlagt bevis for, at importen af den pågældende vare fra Polen, Rusland, Tjekkiet, Rumænien og Slovakiet generelt er steget i absolutte tal og målt i markedsandel.

Det hævdes også, at mængden af den importerede vare og priserne på varen bl.a. fortsat har haft negative indvirkninger på EF-erhvervsgrenens markedsandel, salgsmængde og priser, hvilket har haft betydelige negative følger for de samlede resultater, den finansielle situation og beskæftigelsen i denne EF-erhvervsgren.

Ansøgeren hævder endvidere, at det sandsynligvis igen vil medføre skade for den pågældende EF-erhvervsgren, hvis der igen blev importeret væsentlige mængder til dumpingpriser fra de pågældende lande, fordi foranstaltningerne bortfalder.

4.2. Begrundelse for interimsundersøgelsen

Anmodning om fornyet undersøgelse i henhold til artikel 11, stk. 3, er begrundet med, at formen og omfanget af foranstaltningerne ikke er egnede til at hindre den skadevoldende dumping.

På trods af de indførte foranstaltninger er dumpingmarginerne stadig betydelige, og foranstaltningerne må derfor ikke have været tilstrækkelige til at afhjælpe skaden. Visse foranstaltninger i form af tilsagn forekommer endvidere at have bidraget til at gøre foranstaltningerne ineffektive. Disse tilsagn havde form af en prisaftale for et årligt kvantitativt loft og en værditold for import ud over det pågældende loft.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en udløbsundersøgelse og en interimsundersøgelse, og iværksætter derfor en undersøgelse i henhold til artikel 11, stk. 2 og 3, i grundforordningen.

5.1. Procedure for fastsættelse af sandsynligheden for dumping og skade

Undersøgelsen vil fastslå, om der er sandsynlighed for, at udløbet af foranstaltningerne vil indebære, at der fortsat eller igen vil finde dumping sted med deraf følgende skade, og om der er behov for at opretholde, fjerne eller ændre de eksisterende foranstaltninger.

a) Stikprøver

På grund af det kendte antal parter, der er involveret i denne procedure, kan Kommissionen beslutte at anvende stikprøver, jf. artikel 17 i grundforordningen.

i) Stikprøver af eksportører og producenter i Rusland

For at give Kommissionen mulighed for at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører og producenter eller deres repræsentanter om at give sig til kende og meddele Kommissionen følgende oplysninger om deres selskab eller selskaber inden for den frist, der er fastsat i punkt 6.b)i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- omsætningen i lokal valuta og mængden (i tons) af den pågældende vare, der er solgt til eksport til Fællesskabet i perioden fra 1. oktober 2001 til 30. september 2002

- for selskaber, som vil anmode om fastsættelsen af en individuel margen (kun selskaber kan anmode om individuel margen): omsætningen i lokal valuta og mængden (i tons) af den pågældende vare, der er på hjemmemarkedet i perioden fra 1. oktober 2001 til 30. september 2002

- udførlig beskrivelse af selskabets aktiviteter i forbindelse med produktionen af den pågældende vare

- navnene på alle forretningsmæssigt forbundne selskaber(8), der er involveret i produktion og/eller salg (på eksport- og/eller hjemmemarkedet) af den pågældende vare, med udførlig beskrivelse af deres aktiviteter

- andre relevante oplysninger, der vil kunne gøre det lettere for Kommissionen at udtage en stikprøve

- angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af kontrol på stedet af besvarelsen

Kommissionen vil endvidere kontakte myndighederne i eksportlandet og alle kendte sammenslutninger af eksportører og producenter for at indhente de oplysninger, som den har brug for med henblik på at udvælge en stikprøve af eksportører og producenter.

ii) Stikprøve af importører

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald at udtage stikprøverne anmodes alle importører eller deres repræsentanter om at give sig til kende og meddele Kommissionen følgende oplysninger om deres selskab eller selskaber inden for den frist, der er fastsat i punkt 6.b)i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i euro i perioden fra 1. oktober 2001 til 30. september 2002

- det samlede antal ansatte

- udførlig beskrivelse af selskabets aktiviteter i forbindelse med produktionen af den pågældende vare

- mængden i tons og værdien i euro af importen til og videresalget på Fællesskabets marked i perioden fra 1. oktober 2001 til 30. september 2002 af den pågældende importerede vare med oprindelse i Polen, Rusland, Tjekkiet, Rumænien og Slovakiet

- navne på alle forretningsmæssigt forbundne selskaber(9), der er involveret i produktionen og/eller salget af den pågældende vare, med udførlig beskrivelse af deres aktiviteter

- andre relevante oplysninger, der vil kunne gøre det lettere for Kommissionen at udtage en stikprøve

- angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af kontrol på stedet af besvarelsen.

Kommissionen vil endvidere kontakte alle kendte importørsammenslutninger for at indhente de oplysninger, som den har brug for med henblik på at udvælge stikprøven af importører.

iii) Endelig udvælgelse af stikprøverne

Interesserede parter, der ønsker at afgive oplysninger, der er relevante for udvælgelsen af stikprøverne, skal gøre dette inden for den frist, der er fastsat i punkt 6.b)ii) i denne meddelelse.

Kommissionen vil foretage den endelige udvælgelse af stikprøverne, når den har konsulteret de berørte parter, der har angivet, at de er rede til at indgå i stikprøven.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 6.b)iii) i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen træffe afgørelse på grundlag af de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til EF-erhvervsgrenen og til alle producentsammenslutninger i Fællesskabet, til de eksportører og producenter i Rusland, der udtaget til stikprøven, til eksportører og producenter i Polen, Tjekkiet, Rumænien og Slovakiet, til alle sammenslutninger af eksportører og producenter, til de importører, der udtaget til stikprøven, til alle importørsammenslutninger, der er nævnt i klagen, eller som har samarbejdet i forbindelse med den undersøgelse, der førte til de foranstaltninger, der er genstand for denne fornyede undersøgelse, samt til myndighederne i de pågældende eksportlande.

Under alle omstændigheder bør alle parter straks kontakte Kommissionen pr. fax for at finde ud af, om de er anført i klagen, og i givet fald inden for den frist, der er fastsat i punkt 6.a)i), anmode om et spørgeskema, da fristen i punkt 6.a)ii) i denne meddelelse gælder for alle interesserede parter.

Eksportører og producenter i Rusland, som anmoder om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6.a)ii) i denne meddelelse. De må derfor anmode om et spørgeskema inden for den frist, der er fastsat i punkt 6.a)i) i denne meddelelse. De pågældende parter bør imidlertid være opmærksomme på, at Kommissionen, i tilfælde af at der anvendes stikprøver af eksportører og producenter, kan beslutte ikke at udregne en individuel margen for dem, hvis antallet af eksportører og producenter er så omfattende, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indsamling af oplysninger samt afholdelse af høringer

Alle interesserede parter opfordres til at tilkendegive deres synspunkter, supplere besvarelserne af spørgeskemaerne med andre oplysninger og fremlægge relevant dokumentation. Oplysninger og dokumentation skal være Kommissionen i hænde inden for den frist, der er fastsat i punkt 6(a)(ii) i denne meddelelse.

Kommissionen kan desuden høre interesserede parter mundtligt, hvis de indgiver en begrundet anmodning herom. Denne anmodning skal indgives inden for den frist, der er fastsat i punkt 6(a)(iii) i denne meddelelse.

d) Beregning af den normale værdi for russiske eksportører og producenter

I de tidligere undersøgelser blev Tjekkiet benyttet som et passende land med markedsøkonomi til at fastsætte den normale værdi for Rusland. EF-erhvervsgrenen har baseret sin vurdering af dumpingimport fra Rusland på importen fra Tjekkiet i forbindelse med denne anmodning. Siden ikrafttrædelsen af forordning (EF) nr. 1972/2002 om ændring af grundforordningen skal den normale værdi for russiske eksportører og producenter i forbindelse med denne undersøgelse imidlertid fastsættes i overensstemmelse med artikel 2, stk. 1 til 6, i grundforordningen. Da det kan være hensigtsmæssigt at anvende stikprøver i dette tilfælde, skal den normale værdi for russiske eksportører og producenter derfor fastsættes i overensstemmelse med artikel 2, stk. 1 til 6, jf. dog artikel 17 og artikel 9, stk. 6, i grundforordningen.

5.2. Procedure for vurdering af Fællesskabets interesser

Hvis det bekræftes, at der er sandsynlighed for fortsat eller fornyet dumping med deraf følgende skade, vil der i overensstemmelse med artikel 21 i grundforordningen blive truffet afgørelse om, hvorvidt det vil være i modstrid med Fællesskabets interesse at opretholde eller ophæve antidumpingforanstaltningerne. Med henblik herpå kan den pågældende EF-erhvervsgren, importørerne, deres repræsentative sammenslutninger, repræsentative brugere og repræsentative forbrugerorganisationer, som kan påvise, at der er en objektiv forbindelse mellem deres aktiviteter og den pågældende vare, give sig til kende og indgive oplysninger til Kommissionen inden for den generelle frist, der er fastsat i punkt 6.a)ii) i denne meddelelse, Parter, som reagerer som anført i foregående sætning, kan indgive en udførligt begrundet anmodning om at blive hørt mundtligt inden for den frist, der er fastsat i punkt 6.a)iii) i denne meddelelse. Der gøres opmærksom på, at oplysninger indgivet i henhold til artikel 21 kun vil blive taget i betragtning, hvis de er behørigt dokumenteret ved indgivelsen.

6. Frister

a) Generelle frister

i) For anmodning om et spørgeskema

Interesserede parter, som ikke har samarbejdet i forbindelse med den undersøgelse, der førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende, for indsendelse af besvarelser af spørgeskemaer og andre oplysninger

Medmindre andet er angivet, skal de interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller supplerende oplysninger senest 40 dage efter offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaet inden for den frist, der er fastsat i punkt 6.b)iii) i denne meddelelse.

iii) Høringer

Interesserede parter kan ligeledes anmode om at blive hørt af Kommissionen inden for samme frist på 40 dage.

b) Specifik frist for udtagning af stikprøver

i) Alle oplysninger, der er omhandlet i punkt 5.1.a)i) og 5.1.a)ii), og som er relevante i forbindelse med udvælgelsen af stikprøverne, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere de berørte parter, som har udtrykt vilje til at indgå i en stikprøve, om den endelige udvælgelse af prøven inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, som er relevante for udvælgelsen af stikprøven, og som er omhandlet i punkt 5.1.a)iii), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Besvarede spørgeskemaer fra de parter, der indgår i stikprøven, skal være Kommissionen i hænde senest 37 dage fra datoen for meddelelsen om, at de indgår i stikprøven.

7. Skriftlige redegørelser, besvarelser af spørgeskema og korrespondance

Alle bemærkninger og anmodninger fra interesserede parter indgives skriftligt (elektronisk format må ikke anvendes, medmindre andet er angivet) med angivelse af den pågældende parts navn, adresse, e-postadresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

Kontor: J-79 5/16 B - 1049 Bruxelles Fax (32-2) 295 65 05 Telex: COMEU B 21877.

8. Manglende samarbejde

Hvis en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes positiv eller negativ afgørelse på grundlag af de foreliggende faktiske oplysninger.

Hvis det konstateres, at en berørt part har meddelt urigtige eller vildledende oplysninger, vil der blive set der bort fra disse oplysninger og gøres brug af de foreliggende faktiske oplysninger.

(1) EFT C 51 af 26.2.2002, s. 12.

(2) EFT L 56 af 6.3.1996, s. 1.

(3) EFT L 305 af 7.11.2002, s. 1.

(4) EFT L 322 af 25.11.1997, s. 1.

(5) EFT L 23 af 28.1.2000, s. 1.

(6) EFT L 322 af 25.11.1997, s. 63.

(7) EFT L 23 af 28.1.2000, s. 78.

(8) Udtrykket "forretningsmæssigt forbundne selskaber" er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(9) Udtrykket "forretningsmæssigt forbundne selskaber" er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).